**Høringssvar om Målsætninger for udvikling af uddannelseslandskabet samt forslag til beskæring af studiepladser**

**Fra ToRS’ studienævn**

Som udgangspunkt er der mange spændende og vigtige ting i udspillet, blandt andet ambitionerne om at styrke 1.års didaktikken, at styrke kompetence-bevidstheden blandt studerende generelt, at styrke samarbejder med eksterne parter/interessenter, opbløde ECTS-kravet med henblik på at skabe større fleksibilitet i mulighederne for samundervisning (internt såvel som ud af huset), og væsentligt fra et ToRS-perspektiv: at gentænke timetals-kravet (12/8) særligt med henblik på de små fag, hvor timekravet længe har været en uforholdsmæssig belastning.

Der er imidlertid også forslag i udspillet, der lægger op til mere indgribende tiltag, der vil skabe ændringer i det faglige indhold af uddannelserne og skabe nye didaktiske udfordringer.

**Tilvalgsudbud**

Mange fag har allerede en velfungerende praksis med studerende, der tager tilvalgsfag på andre fakulteter (bl.a. de arkæologiske fag, der tager kurser på Science), der specifikt understøtter deres kernefaglighed, og som er vigtige for deres efterfølgende karriere. Der er i fagmiljøerne en bekymring for, at sådanne arrangementer vil blive vanskeliggjort, hvis muligheden for fritstående tilvalg fjernes helt. Endvidere har muligheden for at udbyde samlæste tilvalgskurser også været en måde at tiltrække studerende og skabe større hold især på mindre fag. Studienævnet mener derfor det er vigtigt, at arbejdet med eventuelle tilvalgspakker tager nøje bestik af de eksisterende faglige behov, så velfungerende brug af tilvalget ikke ødelægges.

De studerende i nævnet er endvidere bekymrede for den reducerede valgfrihed i forhold til tilvalg, og ikke mindst at denne reducerede valgfrihed i kombination med brede kurser med mange studerende vil gå ud over motivationen. Man kunne her overveje forskellige modeller for at sikre en hvis valgfrihed inden for tilvalgspakkerne, så pakkerne sammensættes ud fra en bredere vifte af fag.

Vi vil endeligt gerne vide, hvordan FLT forestiller sig tilvalgspakkernes tilknytning til studienævnene: hvem ’ejer’ dem og er ansvarlig for deres udvikling og kvalitetssikring?

**Samlæste kurser**

På ToRS har vi både erfaring med ’rene’ tilvalgsudbud (Komparative Kulturstudier og Minoritetsstudier), hvor der udbydes tilvalgspakker til hele fakultetet, og med tværgående undervisning i videnskabsteori, lige som flere af vores sammenlagte sproguddannelser har fællesundervisning på tværs af sprog-sporene. En vigtig erfaring herfra er, at undervisning på tværs af fag fungerer bedst, hvis de studerendes kernefaglighed bringes meningsfuldt i spil i undervisningen, hvilket igen fungerer bedst på mindre hold. Vi er her bekymrede for holdstørrelsen på de foreslåede tilvalgsfag, der let ville kunne komme over 100 studerende. Det er vigtigt, at eventuelle stordriftsfordele afvejes i forhold til den didaktiske udfordring det er, at undervise sådanne hold på måder, der sikrer, at nogle studerende ikke føler sig ’glemt’.

**Økonomi**

Som vi læser udspillet, lægger det op til, at afvikle eller reducere samlæste tilvalgsfag. Altså, at pakkerne skal erstatte den nuværende situation, at mange tilvalgskurser samtidigt er udbudt som hovedfagskurser, hvor hovedfags- og tilvalgsstuderende undervises sammen. Hvis denne læsning er rigtig, vil det kræve væsentligt flere underviser-ressourcer. Hvordan skal det finansieres? Og vil det ’spise’ de stordriftsfordele, der formentligt kunne være ved at lave store hold?

**Reduktion af studiepladser**

I forhold til beskæringen af studiepladser er det vigtigt, at dette vil ske med henblik på at beskytte allerede små studiemiljøer. De små miljøer er sårbare, og beskæring af studiepladser her udgør procentuelt en uforholdsmæssig stor reduktion, samtidigt med at der i reelle tal fjernes meget få pladser. I forhold til ToRS drejer det sig ikke mindst om reduktionen af pladser på Nærorientalsk arkæologi, Ægyptologi og Assyriologi, der i udspillet er sat til et samlet optag på 10 pladser, hvilket er en beskæring på 60 % (hvis vi tager udgangspunkt i et nuværende optag på 17 pladser). Vi har forståelse for, at reduktionerne også er sket med skelen til det faktiske studenteroptag, der har været faldende de seneste år, men studienævnet vil gerne understrege vigtigheden af i) at der vil være åbenhed for at øge antallet af studiepladser på de små fag, hvis søgningen stiger igen, og ii) at der er en særlig opmærksomhed på at sikre optag til alle de tre fagområder, så pladserne ikke fyldes op af ansøgere fra ét eller to af fagområderne.

Slutteligt vil studienævnet gerne understrege vigtigheden af at inddrage fagmiljøerne i udvikling af nye undervisningstilbud for at sikre sammenhængen med de eksisterende forsknings- og undervisningskompetencer og sikre relevansen i forhold til de kernefagligheder (blandet andet sproglige fagligheder), der er blandt fakultetets hovedydelser.

På vegne af studienævnet,

Birgitte S. Johansen, forperson